### NN 64/2017 (5.7.2017.), Presuda Upravnog suda u Rijeci broj: 5 UsI-626/16-9 od 9. lipnja 2017.

UPRAVNI SUD U RIJECI

1491

PRESUDA

Upravni sud u Rijeci, po sucu Vedranu Juričiću, dipl. iur., uz sudjelovanje zapisničarke Monike Klokočki, u upravnom sporu tužitelja Emilia Jauka iz Ravne Gore, Ivana Gorana Kovačića 102, protiv tuženika Hrvatske regulatorne agencije za mrežne djelatnosti, Zagreb, Roberta Frangeša Mihanovića 9, uz sudjelovanje zainteresirane osobe Tele2 d.o.o., Zagreb, Ulica grada Vukovara 269 D, radi rješavanja spora između korisnika i operatera, 9. lipnja 2017. godine,

presudio je

Poništava se rješenje Hrvatske regulatorne agencije za mrežne djelatnosti, klasa: UP/I-344-08/15-01/1365, urbroj: 376-05/AP-16-04 (IM) od 8. ožujka 2016. godine i predmet se vraća tuženiku na ponovni postupak.

Obrazloženje

Osporavanim rješenjem tuženika u tč. I. odbijen je zahtjev za rješavanjem spora korisnika (ovdje tužitelja), vezano za prigovor na povredu odredaba pretplatničkog ugovora s operatorom (ovdje zainteresiranom osobom), dok je t. II. odbačen zahtjev za rješavanje spora korisnika u dijelu potraživanja za naknadu štete.

Tužitelj osporava zakonitost rješenja tuženika te u tužbi, u bitnome, navodi da su operator, kao i tuženik pogrešno protumačili odredbe Općih uvjeta poslovanja za pretplatnike operatera Tele2, kao i t. 9. Uvjeta korištenja tarife Totalne za Tele 2 korisnika bonova (dalje: Uvjeti korištenja). Ističe da tuženik u pobijanoj odluci konstatira da je tužitelj aktivirao tarifu Totalna, te da je do deaktivacije i ponovne aktivacije došlo u roku od 30 dana tj. unutar 30 dana, a što da je protivno t. 9. Uvjeta korištenja koja propisuje da je trajanje paketa 30 dana od dana aktivacije paketa, te da se neiskorištena količina usluga uključena u tarifu po proteku navedenog roka od 30 dana automatski poništava. Sukladno prethodnom, smatra da je prijevremenim deaktiviranjem tarife Totalna prije isteka 30 dana zakinut za određeni iznos usluge u paketu. Tužbenim zahtjevom predlaže poništavanje odluke tuženika i vraćanje predmeta na ponovni postupak.

Tuženik u odgovoru na tužbu, u bitnom, ustraje kod navoda iznijetih u obrazloženju pobijenog rješenja. U odnosu na navod tužitelja o spornom prijevremenom isključenju tarife ističe da je u provedenom postupku utvrđeno da je aktivacija izvršena 20. listopada 2015. godine, a ponovna aktivacija 19. studenog 2015. godine, a čime da je razvidno da je ponovna aktivacija izvršena u roku od 30 dana i u skladu s t. 9. Uvjeta korištenja. Navodi kako je u predmetnom slučaju ponovna aktivacija nastupila 9,5 minuta prije isteka roka od 30 dana od prethodne aktivacije te u vezi toga dodaje kako odredbom t. 9. Uvjeta korištenja nije definirano da će ponovna aktivacija pogodnosti nastupiti točno u isto vrijeme (sat i minuta) kao i prethodna aktivacija pa da stoga tim postupanjem nije niti moglo doći do prijevremene deaktivacije, kako pogrešno smatra tužitelj, niti je tužitelju time bio uskraćen određeni iznos usluge u paketu Totalna.

Kako činjenice odlučne za rješavanje ovog spora nisu sporne to je, na temelju odredbe čl. 36. t. 4. Zakona o upravnim sporovima (»Narodne novine« br. 20/10, 143/12, 152/14, 94/16, 29/17; dalje: ZUS) te odredbe čl. 8. ZUS-a prema kojoj je Sud dužan upravni spor provesti brzo, bez odugovlačenja i uz izbjegavanje nepotrebnih radnji i troškova, ovaj spor riješen bez održavanja rasprave.

U cilju ocjene zakonitosti osporavanog rješenja tuženika Sud je izveo dokaze uvidom u dokumentaciju koja se nalazi u spisu predmeta upravnog postupka u kojem je doneseno osporavano rješenje tuženika i prvostupanjsko rješenje, te uvidom u dokumentaciju koja se nalazi u spisu predmeta ovog upravnog spora.

Prema odredbi čl. 41. Zakona o elektroničkim komunikacijama (»Narodne novine« br. 73/08, 90/11, 133/12, 80/13, 71/14, dalje: ZEK), prava i obveze iz pretplatničkog odnosa između operatora i pretplatnika javnih komunikacijskih usluga uređuju se njihovim međusobnim ugovorom, a ti ugovori temelje se na općim uvjetima poslovanja operatora javnih komunikacijskih usluga i cjenovnom sustavu u skladu sa Zakonom. Sastavni dio pretplatničkog odnosa čine opći uvjeti poslovanja, uvjeti korištenja usluga i cjenik usluga za koje se taj ugovor sklapa.

Prema odredbama t. 4. i 5. Uvjeta korištenja tarifa Totalna aktivira se slanjem SMS poruke, a za aktivaciju se naplaćuje naknada sukladno cjeniku.

Odredbom tč. 6. Uvjeta korištenja propisano je da korisnici Tarife dobivaju i tarifni paket pogodnosti koji se sastoji od 1000 minuta razgovora i 1000 SMS poruka prema svim hrvatskim mrežama te 1,5 GB podatkovnog prometa unutar Hrvatske.

Točkom 9. Uvjeta korištenja propisano je da je trajanje Paketa 30 dana od dana aktivacije Paketa te da se neiskorištena količina usluga uključenih u Pakete po proteku navedenog roka od 30 dana automatski poništava. Nakon 30 dana automatski se aktiviraju novi Paketi od 1000 minuta, 1000 SMS-ova i 1,5 GB i naplaćuje se nova naknada za 30 dana korištenja. Ukoliko je valjanost bona u trenutku aktivacije novih Paketa, odnosno produljenja Tarife manja od 30 dana, valjanost bona se produljuje u skladu s trajanjem Paketa. Ukoliko u trenutku aktivacije novih Paketa, odnosno produljenja Tarife korisnik na računu nema dovoljno sredstava na računu za iznos naknade, Tarifa će biti deaktivirana i Korisnik će biti prebačen na Osnovnu tarifu.

Među strankama ovoga upravnog spora nije sporno da je na korisničkom broju tužitelja tarifa Totalna aktivirana dana 20. listopada 2015. godine u 17:02:07 sati kao i da je ponovna aktivacija ove tarife izvršena dana 19. studenog 2015. godine u 16:52:37 sati.

Iz navedenog proizlazi da je reaktivacija tarife Totalna, odnosno ponovna aktivacija nastupila cca. 9,5 minuta prije isteka točno 30 dana od prethodne aktivacije iste, a što tuženik ne čini spornim no smatra da ova okolnost nije odlučna iz razloga što odredbama Uvjeta korištenja nije propisano da će ponovna aktivacija uslijediti točno u isto vrijeme (sat i minuta) kao i prethodna aktivacija.

Na temelju razmatranja svih činjeničnih i pravnih pitanja, Sud je utvrdio da je tužbeni zahtjev osnovan.

Naime, rok je nuzgredni sastojak pravnog posla kojim se učinak pravnog posla ograničuje vremenom i to na način da učinak pravnog posla traje od određenog vremena ili pak traje do određenog vremena. Uobičajeno je da rok određen u danima počinje teći prvog dana poslije događaja od kojega se rok računa, a završava se istekom posljednjeg dana roka, međutim, u situacijama u kojima je priroda pravnog posla takva da njegovi učinci nastupaju u točno određenom satu dana tada i tu okolnost valja uzeti u obzir kod računanja rokova. Stoga, imajući u vidu da se za aktivaciju tarife Totalna naplaćuje naknada prema cjeniku, zatim, da se radi o usluzi koja se može aktivirati u svako doba dana, kao i da sadržaj iste obuhvaća i paket pogodnosti koji se sastoji od 1000 minuta razgovora, 1000 SMS poruka prema svim hrvatskim mrežama i 1,5 GB podatkovnog prometa unutar Hrvatske, s jedne strane, te da se nakon isteka roka od 30 dana poništava neiskorištena količina usluga uključenih u Pakete, s druge strane, to Sud smatra da istek roka od 30 dana nakon kojeg slijedi ponovna, odnosno preciznije automatska, aktivacija novih paketa pogodnosti može nastupiti samo u isti sat i minutu prethodne aktivacije, a svako drugačije postupanje predstavljalo bi zakidanje korisnika za određeni dio usluge.

Slijedom navedenog, Sud utvrđuje da je osporavanom odlukom tuženika povrijeđen zakon na štetu tužitelja te je stoga, na temelju čl. 58. st. 1. ZUS-a, valjalo odlučiti kao u dispozitivu.

U ponovljenom postupku tuženik je vezan pravnim shvaćanjem i primjedbama Suda (čl. 81. st. 2. ZUS-a).

Kako tužba nije odbačena, niti je tužbeni zahtjev odbijen, za tužitelja nije nastala obveza plaćanja sudskih pristojbi sukladno odredbi čl. 5. st. 1. Zakona o sudskim pristojbama (»Narodne novine« br. 74/95, 57/96, 137/02, 26/03, 125/11, 112/12, 157/13, 110/15).

UPUTA O PRAVNOM LIJEKU

Protiv ove presude nije dopuštena žalba (čl. 66.a ZUS-a).

Broj: 5 UsI-626/16-9
 Rijeka, 9. lipnja 2017.

Sudac
 Vedran Juričić, dipl. iur., v. r.